**O stradă**

*Mihaela Albu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

… străzi care duc din azi înspre ieri.

(Ștefan Baciu)

Strada pe care merg

întârzie să-mi spună cum o cheamă

Nu mai știe/ nu-și amintește numele

O umbră se prelinge pe ziduri

îmi urmează pașii

ascunsă între crăpăturile caselor

intrată în sevă de copaci

ajutându-i să se cocoșeze de vreme

Pe asfaltul lustruit de ani și iluzii

întâlnirile sparg liniștea

vin dinspre ieri

tot mai puține se îndreaptă spre mâine

Strada pe care trec

mult prea repede

mult prea întoarsă spre înlăuntru

nu vrea să spună cum o cheamă

graba mea îi închide frumusețea

Fiecare oră sădită pe trotuarul rulant

cărți de joc fără noroc

monede strălucind fals în zile cu soare

ruginesc în toamna jilavă

las în urmă ferestre gătite de nuntă

uși îndoliate ocolesc

cu fiecare pas

văd cum crește iarba

cum cad frunzele

cum atotputernicul alb

acoperă zile, cuvinte, file …

La ce bun să mai poarte un nume?